 Na SAMMY WAWERU KAMPUNI ya pembejeo ya Elgon Kenya imeahidi kujengea Chuo Kikuu cha Nairobi (UoN) taasisi itakayokuwa ikitoa mafunzo ya teknolojia ya kisasa katika kilimo. Mradi huo unalenga kuboresha kiwango cha masomo cha wanafunzi wanaosomea kozi za kilimo, kuwahami kwa maarifa na ujuzi kabla kufuzu. Kulingana na Elgon Kenya, kampuni tajika katika Ukanda wa Afrika Mashiriki katika utengenezaji na usambazaji pembejeo, taasisi hiyo pia itasaidia kuinua sekta ya kilimo nchini na ambayo ina mchango mkubwa katika mtandao wa uzalishaji wa chakula. Itajengwa katika bewa la UoN Kabete, kiungani mwa jiji la Nairobi, bajeti inayokadiriwa ikiwa kati ya Sh40 – 50 milioni. Elgon Kenya ndiyo itafadhili ujenzi wa kituo hicho cha mafunzo ya kilimo. Mkurugenzi Mkuu wa kampuni hiyo, Dkt Bimal Kantaria alisema shughuli za ujenzi zitaanza kabla ya Machi 2022. “Shabaha ni kusaidia wanafunzi waelewe mapya yaliyoko na kuchipuka katika sekta ya kilimo, mifumo na ubunifu, kuleta wasomi na mashirika ya umma na kibinafsi pamoja,” Dkt Kantaria akasema wakati wa utiaji saini makataba wa makubaliano (MoU) na UoN, jijini Nairobi. Bewa la Kabete hutoa mafunzo ya kilimo na ufugaji, na kulingana na afisa huyo, wanafunzi waliotoka katika jamii zinazoendeleza kilimo watanoa bongo mifumo ya kisasa katika zaraa na ujuzi ili kuziimarisha. Kwa upande wake Naibu Chansela wa UoN, Prof Stephen Kiama, alisema kituo hicho cha utafiti wa Kisayansi kitasaidia kuangazia changamoto zinazozingira sekta ya kilimo. “Makubaliano haya ya pamoja yalitokana na haja kuboresha utamaduni wa uvumbuzi na ubunifu, kuhamasisha ukusanyaji wa fedha kukuza kilimo na kupanua mianya ya soko na huduma,” Prof Kiama akaelezea. Alikumbusha kuwa sekta ya kilimo ina nafasi tele za ajira, ambazo zinapaswa kupigwa jeki kuwafaa vijana. Dkt Kantariaaidha alisema taasisi hiyo ya kisasa pia itatumika kutoa mafunzo kwa wakulima, hususan mifumo ya kileo kuendeleza zaraa, kama vile; matumizi ya mifereji kunyunyizia mashamba na mimea maji, mashine, mbegu, fatalaiza na dawa kukabiliana na kero ya wadudu na magonjwa. Hatua hiyo, alisisitiza kwamba inaenda sambamba na mojawapo ya Ajenda Nne Kuu za Rais Uhuru Kenyatta, kuhakikisha kuwepo kwa chakula cha kutosha nchini na salama. “Wadau, mashirika na kampuni zingine katika sekta ya kilimo watapata fursa kuonyesha pembejeo, mashine na huduma zao kwa wakulima kupitia maonyesho,” akafafanua Dkt Kantaria ambaye pia ni mwenyekiti wa Mtandao wa Sekta ya Kilimo Kenya (ASNET). Alisema hatua ya Elgon Kenya kushirikiana na UoN kuzindua kituo hicho, ilitokana na mchango mkuu wa hicho katika utoaji wa mafunzo ya kilimo na ufugaji nchini. “Jinsi tunavyoshirikisha wadau wengi ndivyo tunapata ujuzi mwingi. Maisha ya usoni yataboreshwa kwa kushirikiana.” Taasisi hiyo ikilenga kuhamasisha matumizi ya mifumo ya kileo, Dkt Kantaria alielezea haja ya Kenya kukumbatia teknolojia za kisasa akihoji “ndizo suluhu ya changamoto zinazozingira sekta hii iliyogatuliwa, hasa katika utoaji wa mafunzo kitaalamu”. Akipongeza ushirikiano wa Elgon Kenya na UoN, Katibu katika Jumuiya ya Afrika Mashariki – Kenya, Dkt Kevit Desai alisema huku asilimia 50 ya viwanda ikitegemea sekta ya kilimo, mikakati kabambe inapaswa kuwekwa kuiimarisha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  